《鸿门》
唐代·张碧

母龙衔日天地昏，八纮叆叇生愁云。
秦原走鹿无藏处，纷纷争处围成群。
四溟波立鲸相吞，薄摇五岳崩山根。
鱼暇舞浪狂鳅鯤，龙蛇胆战登鸿门。
星旗羽簇强者尊，黑风白雨东西屯。
山河欲拆人烟分，壮士鼓勇君王存。
项庄愤气吐不得，亚父{左豆右斗}声天上闻，
玉光坠地惊崑崙。留侯气魄吞太平，
舌头一寸生阳春。神农女娲愁不言，
蛇枯老妪啼泪痕。星曹定秤称王孙，
项籍骨轻迷精魂，沛公仰面争乾坤。
须臾垓下贼星起，歌声缭绕凄人耳。
吴娃捧酒横秋波，霜天月照空城垒。
力拔山兮忽到北，骓嘶懒渡乌江水。
新丰瑞气生楼台，西楚寒蒿哭愁鬼。
三尺霜鸣金匣里，神光一照八千里。
汉皇骤马意气生，西南扫地迎天子。

作者简介：张碧，字太碧，唐末诗人，里居及生卒年均不详。屡举进士不第，寄情诗酒，慕李太白之高致，其诗风受李白、李贺、贯休影响较深。擅长古风，多抨击黑暗现实，同情人民疾苦，有《张碧歌诗集》一卷。其子张瀛，亦擅诗，事五代南汉，官至曹郎。旧说张碧为唐德宗贞元中人，孟郊推重其诗，当误。 参陈尚君《张碧生活时代考》（载《文学遗产》1992年第3期），另参《唐才子传校笺》第五册第223页。